section_heading: SNMPv1
paragraph_text: SNMPv1 protokol je prihvaćen kao standard u TCP/IP mrežama 1988. godine. Još i danas se dosta koristi unatoč poznatim sigurnosnim nedostacima. Sigurnost se kod SNMPv1 temelji na korištenju takozvanih zajednica (communities). Zajednica je u stvari niz tekstualnih ASCII znakova (string) i podsjeća na tradicionalne lozinke koje se koriste u operacijskim sustavima a koristi se za autentikaciju SNMP poruka između upravljačke jedinice i upravljanog uređaja. Najveći problem je u tome što neovlašteni korisnici mogu snimanjem IP paketa koji se prenose mrežom pročitati sadržaj SNMP poruka i saznati naziv zajednica jer se one prenose u čitljivom obliku. Znajući naziv zajednice, mogu pristupiti upravljačkim informacijama nekog mrežnog uređaja i promijeniti njegovu konfiguraciju.